લોકનાં મનમાં લોભ તથા લાલસાઓનો પાર ન હોવાથી, એ લાલસાઓ પૂરી કરવા માટેના ઉપાયો પણ અપાર છે. તેને લીધે, વેદોના મંત્રોમાંના એંશી ટકા કર્મકાંડથી ભરેલા છે, અને તેમાં અનેક દેવો એને અનેક અનુષ્ઠાનોના ઢગલા ભરેલા છે, એમાંનો પ્રત્યેક દેવ, અમુક ખાસ પ્રકારના લોભને સંતોષનારો કહેવાયો છે. એમ, લોભી લોક અનેક દેવોના ચક્કરમાં ભમે છે, ને માર ખાયા કરે છે. એમને, કોઈપણ કાળે, કોઈપણ રીતે, સુખશાન્તિની પ્રાપ્તિ ન થતાં, લોભના કીચડમાં વધારે ને વધારે ઊંડાં ખૂંપતાં, વધારે ને વધારે દુઃખો હાથે કરીને વીંઢારતાં, દુઃખી ભવોની પરંપરામાં, એ ભટકતાં રહે છે. એમ, કર્મકાંડમાં દેવો અને કામનાઓ મુખ્ય ભાગ ભજવે છે.